DÔVODOVÁ SPRÁVA

A. Všeobecná časť

	Ministerstvo životného prostredia Slovenskej republiky predkladá návrh vyhlášky Ministerstva životného prostredia Slovenskej republiky, ktorou sa mení a dopĺňa vyhláška Ministerstva životného prostredia Slovenskej republiky č. 119/2016 Z. z., ktorou sa ustanovujú podrobnosti o výkone odborného technicko-bezpečnostného dohľadu nad vodnými stavbami a o výkone technicko-bezpečnostného dozoru v znení vyhlášky Ministerstva životného prostredia Slovenskej republiky č. 265/2020 Z. z. (ďalej len „návrh vyhlášky“) na základe ustanovenia § 81 ods. 2 písm. h) zákona č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších predpisov.	

	Predmetom návrhu vyhlášky sú legislatívno-technické úpravy niektorých ustanovení, ktorými sa zjednocuje používaná terminológia, a ktorými sa odstraňujú alebo menia niektoré ustanovenia. Základným cieľom je riešenie problémov, ktoré vyplynuli z aplikačnej praxe za účelom zabezpečenia dostatočného odborného dohľadu nad vodnými stavbami v etapách výstavby alebo zmeny, overovacej prevádzky a rekultivácie, ako aj odstránenia prípadných zistených nedostatkov.

Návrh vyhlášky nemá vplyvy na rozpočet verejnej správy, vplyvy na limit verejných výdavkov, vplyvy na podnikateľské prostredie, sociálne vplyvy, vplyvy na životné prostredie, vplyvy na informatizáciu spoločnosti, vplyvy na služby verejnej správy pre občana a vplyvy na manželstvo, rodičovstvo a rodinu.

Návrh vyhlášky je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná a súčasne je v súlade s právom Európskej únie.

	Návrh vyhlášky nie je predmetom vnútrokomunitárneho pripomienkového konania.

